b'\n_START_ARTICLE_\nHermann Friedmann\n_START_PARAGRAPH_\nAdolph Hermann Friedmann (11. huhtikuuta (J: 30. maaliskuuta) 1873 Bia\xc5\x82ystok, Puola \xe2\x80\x93 25. toukokuuta 1957 Heidelberg, L\xc3\xa4nsi-Saksa) oli puolalais-saksalainen filosofi ja lainoppinut. Friedmann toimi asianajajana Helsingiss\xc3\xa4 ja Lontoossa ja vuodesta 1950 l\xc3\xa4htien Heidelbergin yliopiston kunniaprofessorina. Materialistisen maailmank\xc3\xa4sityksen vastakohdaksi Friedmann loi morfologisen idealismin.\n_START_SECTION_\nFilosofia\n_START_PARAGRAPH_\nHermann Friedmann on nykyisin niin Suomessa kuin kansainv\xc3\xa4lisestikin l\xc3\xa4hes unohdettu filosofi. H\xc3\xa4n kehitti morfologisen evoluutioteorian, aistipsykologian, modernin fysiikan ja pythagoralaisen musiikkitieteen pohjalta oman muototieteens\xc3\xa4, niin kutsutun muotojen maailman semiotiikan. Friedmannin l\xc3\xa4ht\xc3\xb6kohta oli, ett\xc3\xa4 kaikki tieto perustuu aistihavaintoon, mutta havainto itsess\xc3\xa4\xc3\xa4n ei ole v\xc3\xa4lit\xc3\xb6nt\xc3\xa4.\n_START_SECTION_\nLakimiesura ja el\xc3\xa4m\xc3\xa4\n_START_PARAGRAPH_\nFriedmann tunnettiin 1900-luvun suomalaisissa seurapiireiss\xc3\xa4 hyvin, ja h\xc3\xa4nell\xc3\xa4 oli laajat kontaktit aikansa merkitt\xc3\xa4vimpiin suomalaisiin taiteilijoihin ja vaikuttajiin. H\xc3\xa4nen yst\xc3\xa4v\xc3\xa4piiriins\xc3\xa4 kuuluivat muun muassa Eliel Saarinen, Akseli Gallen-Kallela ja Helmi Krohn._NEWLINE_Friedmann muutti Suomeen vuonna 1906 ja asettui Helsinkiin. H\xc3\xa4n sai nopeasti Suomen suuriruhtinaskunnan kansalaisuuden ja oppi ruotsin kielen erinomaisesti. Friedmann ty\xc3\xb6skenteli juristina, mutta h\xc3\xa4nt\xc3\xa4 kiinnosti erityisesti filosofia._NEWLINE_Friedmann tuli Suomessa suurellekin yleis\xc3\xb6lle tunnetuksi jo 1900-luvun alkuvuosina, sill\xc3\xa4 h\xc3\xa4n piti suosittuja yleis\xc3\xb6luentoja. Muutamissa rikosoikeudenk\xc3\xa4ynneiss\xc3\xa4kin Friedmann sai huomiota osakseen. N\xc3\xa4ist\xc3\xa4 merkitt\xc3\xa4vin oli Suomen rikoshistoriassa ainutlaatuinen murhatapaus Turun Vartiovuorenm\xc3\xa4ell\xc3\xa4: Friedmann puolusti \xc3\x85bo Akademin kirjaston johtajaa ja t\xc3\xa4m\xc3\xa4n morsianta murhaoikeudenk\xc3\xa4ynniss\xc3\xa4, jota selostettiin lehdiss\xc3\xa4 ulkomaita my\xc3\xb6ten.'